東庵舒老出徐兔圖障求詩章末兼戲行叟
作者：李彭
朝代：宋

paragraphs: 宛陵包虎天下無，徐生之兔畫作殊。
眼明忽見此粲者，在笥不獨藏於菟。
平岡雄兔脚撲朔，草樹深煙紛漠漠。
懸知丹青相拂斫，不怕蒼鷹頭戴角。
坡陀雌兔眼迷離，拊憐大兒攜小兒。
銜粟分甘且療饑，學母由來無不爲。
東庵道人念俱寂，遣予不復嘲熱客。
生綃新圖聊一出，便覺野風來四壁。
緬懷中有衣褐徒，不牙不角真趺居。
莫令舉網拔豪族，湯沐管城還自娯。
黑頭歸來能自了，巖壑猶堪伴猿鳥。